בס"ד יג סיון תשפ"ב אכן שאלה טובה, ואף הפנתי את השאלה למרא דאתרא.  למעשה לא נתתי דעתי על העניין כי אנחנו מוציאים מגנט זמנים על פי עקרונות מאוד ברורים כפי שאסביר מיד, כך שלא שמתי לב לשינוי. אכן יש שינוי וזה בבדיקה על סמך מה שונו הדברים. המקור לשינוי, שסמכו על דעת הרב יצחק יוסף להוציא שבת אחרי עשרים דקות.  אך קשה כיוון שדעת הרב יצחק יוסף אף שהרב טוען שהיא דעת אביו בכל זאת היא דעת יחיד וחלוקים עליו כל הפוסקים בדור. ומה גם שהמנהג בכל ערי ישראל לא כך, אלא כפי הרב טוקצינסקי שזכה, ומוציאים כולם את השבת כשתי מיל אחרי השקיעה. {בחישוב קל זה כמעט ארבעים דקות. כיוון שמיל לדעת מרן השו"ע בהלכות פסח (סימן תנט) הוא 18 דקות, וממילא שתי מיל הם 36 דקות זמניות (משתנה לפי קיץ וחורף)}.  לכן לדעתי אין לשנות את הזמנים, ומה שהיה נוהג בקריית שמונה כל השנים צריך לחזור להיות כפי שהיה. מנהג ישראל דין הוא.  לבינתיים הפנתי את השאלה למרא דאתרא ומצפה לתשובתו, שלום וברכה.